Pål Spilling

Pål Spilling (født 29. oktober 1934 i Harstad, død 16. januar 2018 i Oslo) var en norsk fysiker og internettpionér. Han var professor ved Institutt for Informatikk ved Universitetet i Oslo og på Universitetssenteret på Kjeller. Han var med på utviklingen av sentrale standarder for datakommunikasjon og bidro til å knytte Norge til internett.

Liv og virke

Bakgrunn
Spilling var cand.real. fra Universitetet i Oslo (1963) og hadde doktorgrad i kjernefysikk fra Universitetet i Utrecht i Nederland (1968).

Karriere
Etter avsluttet doktorgrad arbeidet han med kjernefysikk ved Technische Universiteit Eindhoven i Nederland inntil han i januar 1972 begynte som forsker ved Forsvarets forskningsinstitutt (FFI) på Kjeller. I 1974 ble han med i FFIs forskergruppe ledet av Yngvar Lundh som arbeidet med pakkesvitsjet dataoverføring i samarbeid med ARPANET-prosjektet i USA. ARPANET var forløperen til Internett, og den første ARPANET-noden utenfor USA ble satt i drift på Kjeller i juni 1973 for FFIs forskningsprogram. I slutten av juli 1973 ble en ARPANET-node også satt i drift ved University College London (UCL). 

Spilling hadde et forskeropphold i avdelingen til professor Peter Kirstein ved UCL i 1975, der han blant annet arbeidet sammen med Vinton G. Cerf. Peter Kirstein skriver:

En av de viktigste aktivitetene på den tiden [...] var de tidlige protokolleksperimentene på slutten av 1975 mellom en junior assisterende professor ved Stanford (Vint Cerf), og en gjestestipendiat fra Norge ved UCL (Pål Spilling) av den foreslåtte Transmission Control Protocol. Dette internasjonale eksperimentet var den første testen noe sted av protokollpakken som nå kalles Internett-suiten, som har muliggjort den nåværende utviklingen av internett. 

I løpet av de neste årene deltok Spilling i utviklingen av flere fundamentale teknologier som i dag danner grunnlaget for internett. Høydepunktet i dette arbeidet var da man i november 1977 for første gang klarte å demonstrere at de tre nettene, ARPANET, PRNET og SATNET, kunne kobles sammen ved bruk av TCP-protokollen. Dette regnes som den operative starten på internett. 

I de påfølgende årene deltok Spilling blant annet i utviklingen av Internet Protocol. Han hadde et gjesteopphold hos SRI International i Palo Alto i 1979/1980, hvor han arbeidet i pakkeradio-programmet. I 1982 flyttet Spilling over til Televerkets forskningsinstitutt (TF) på Kjeller der han arbeidet med kommunikasjonssikkerhet og nettverksteknologi. Han tok med seg teknologien bak ARPANET-noden fra FFI, og etter kort tid ble noden gjort tilgjengelig for norske akademiske miljøer. Spilling startet dermed innføringen av internettet i Norge, og ble en pådriver for konvertering av det norske Universitets-nettverket UNINETT til TCP/IP-protokoller. 

I 1985 begynte Spilling å undervise i datakommunikasjon ved Universitetet i Oslo, og da Universitetssenteret på Kjeller (UNIK) ble opprettet i 1987 foreleste han også der. Han ble professor og tilknyttet UNIK på heltid i 1993.

Spilling var internasjonalt anerkjent for sin rolle i utviklingen av internett. Hans navn er inngravert i Stanford Universitys bronseplakett som hedrer de mest betydningsfulle internett-pionerer.  I 2010 tildelte Den Norske Dataforening Rosings Hederspris til Pål Spilling, Yngvar Lundh og Dag Belsnes for deres  medvirkning til utvikling av den grunnleggende Internett-teknologien, TCP/IP-protokollen.

Pål Spilling var med på å opprette den norske avdelingen for Internet Society i 1995 og var den første lederen der.

Spilling var aktiv i lokalpolitikken for Høyre i Akershus, blant annet som kommunestyrerepresentant i Gjerdrum og medlem av arbeidsutvalget i Akershus Høyre. I 1999 var han ordførerkandidat for Høyre.

Referanser 

Personer fra Harstad kommune
Norske professorer i informatikk
Internett-pionerer
Høyre-politikere i Akershus